1. Din il-ġimgħa, l-kriżi finanzjarja li ilna naraw l-effetti negattivi tagħha kompliet b'fażi differenti u li qabel ma konniex qegħdin nifhmu biżżejjed. Dak li għaddejja minnu l-Greċja sab ruħu fuq il-faċċati ta' quddiem tal-gazzetti Ewropej u internazzjonali, barra ta' pajjiżna. Wieħed jifhem dan għax mhux normali li pajjiż fl-Unjoni Ewropea li għandu s-sistema monetarja tal-ewro, jsib ruħu f'din it-triq. Il-problemi li dan il-poplu qiegħed jara mhumiex biss tiegħu imma, f'ħafna sens, huma tagħna wkoll. Dak li l-Griegi għandhom, il-mod ta' kif ser isolvu l-kriżi hija parti mis-sistema finanzjarja u ekonomika li minnha tagħna tiddependi wkoll. 2. F'din id-dinja li wieħed jaċċetta li verament ikkumplikat ruħha, t-truf mhux faċli ssibhom sabiex tħoll l-egħqiedi. Parti ġġib oħra, kawża u effett jidħlu f'xulxin u ħaġa tiġbed u ġġib lill-oħra mingħajr ma wieħed ikun qed jinduna lejn fejn qed jonfoħ ir-riħ. Tul dawn is-sentejn li għaddew, il-Gvern żamm prijorità importanti u determinanti – dik li hija marbuta max-xogħol. Il-linja ta' difiża u kontrattakk għall-kriżi ntrabtet esklussivamnt mal-bżonn li jiġu protetti l-postijiet tax-xogħol. Fil-fatt, għal dawn l-aħħar xhur irnexxielna nżommu u nirreżistu għall-mewġ iebes, proprju minħabba l-għaqal ta' ħidmitna. 3. Il-bieraħ iċċelebrajna Jum il-Ħaddiem, fil-jum ta' l-1 ta' Mejju. Nistgħu nkomplu nagħmlu dan proprju għax dan il-Gvern għażel bħala prijorità li jżomm lil kemm jista' jkun ħaddiema jaqilgħu l-għixien tagħhom. Il-bidliet li dħalna għalihom minħabba fid-diffikultajiet finanzjarji huma kollha passi fid-direzzjoni t-tajba, li nipproteġu x-xogħol. Il-kundizzjonijiet ta' fuq il-post tal-ħidma llum huma, fil-maġġoranza tagħhom, tajbin. Il-ħaddiem mhuwiex kalpestat u lanqas iddisprezzat, għadu ġabra ta' drittijiet li akkumulaw f'dawn is-snin, issa iktar u iktar li dħalna nagħmlu parti mill-Unjoni Ewropea, fejn hemm livelli ogħla. 4. Il-garanziji li żviluppaw jagħmlu sens għall-ħaddiem, sija jekk ikunx raġel jew mara, għax għandu x-xogħol. Mingħajr dan l-impenn ta' kuljum, mingħajr l-opportunità li jagħti s-sehem tiegħu sabiex fuq naħa jikkontribwixxi għall-ġid tal-komunità u fuq in-naħa l-oħra jiżviluppa t-talenti tiegħu bħala bniedem, id-dinja tkun verament differenti. F'dan il-pajjiż, anke jekk niġu akkużati b'neo-liberaliżmu, jew neo-kapitaliżmu fil-fatt bqajna nies marbuta mal-valuri tal-bniedem, tal-ħajja, dawk insara. Proprju għax għamilna hekk li rnexxielna nieħdu passi tajba li flok bagħtuna lura mexxewna ʹl quddiem. U proprju għalhekk li ma żrajniex żerriegħa ħażina imma tajba. 5. Il-prinċipji etiċi li mexxewna fil-linja politika tagħna żammewna għaddejjin sabiex għażilna t-toroq li, permezz tagħhom, tajna riżultat. L-għażla li Gvern jieħu meta jiġi sabiex jikkontrasta għawġ, jekk ma jkollux l-ankri tiegħu tajba, jkaxkar il-bastiment. Ftit ilu ġejna kkritikati fuq il-fatt li aħna tkellimna politikament li l-pajjiż għandu tmexxija tajba, par idejn sodi. Kien hemm min ħallat l-imħuħ bejn min qiegħed imexxi b'idejn fit-tmun tal-bastiment u l-maltemp innifsu. Ħadd ma jista' jikkontrolla l-eventi, dawk jiġu fuqek f'daqqa, imma huwa biss wara li trid turi l-abbiltà tiegħek. U hemm il-Gvern ma ċediex għar-regoli neo-liberali ta' dawk li jaħsbu li s-soċjetà ser issib ordni naturali spontanjament. Anzi, jaf li dan mhuwiex minnu u għalhekk hemm bżonn l-intervent intelliġenti tal-Istat b'liġijiet li jiggarantixxu x-xogħol u l-ġustizzja soċjali. 6. L-eventi ta' dawn ix-xhur jagħtu kredtu lill-mod li permezz tiegħu mxejna. Il-Gvern iħares lejn li jipprovdi l-ġid lil kull persuna fis-soċjetà. Inħarsu lejn kulħadd, hi x'inhi l-pożizzjoni soċjali jew ekonomika tiegħu bħala parteċipant, ħaddiem fis-soċjetà, fl-Istat Malti tagħna. Il-ġid komuni jitwettaq, jasal fil-port meta tara li l-attività lavorattiva tibqa' għaddejja. Ix-xogħol jgħolli d-dinjità tal-persuna umana. Fih huwa jirrealizza aktar lilu nnifsu. Dan il-Gvern Nazzjonalista, b'diffikultajiet xejn żgħar, irnexxielu jmexxina lkoll ʹil quddiem. Iċ-ċelebrazzjoni ta' Jum il-Ħaddiem għalhekk kienet għalija iktar importanti din is-sena minn snin oħrajn proprju għax iġġilidna għal dan id-dritt u rnexxielna nibqgħu niggarantuh. Dan l-artikolu kien deher fil-harga tal-Mument tat-2 ta Mejju 2010.
Il-kriżi finanzjarja tkompli